钦定古今图书集成/明伦汇编/官常典/第289卷 > 北魏
## 钦定古今图书集成/明伦汇编/官常典/第289卷 > 北魏

### 道武帝天赐元年立宗室宗师

按：《魏书太祖本纪》，不载。　按《官氏志》：“天赐元年十一
月，以八国姓族难分，故国立大师、小师，令辩其宗党，
品举人才。自八国以外，郡各自立师，职分如八国，比
今之中正也。宗室立宗师，亦如州郡八国之仪。”

### 孝文帝太和十七年宴四庙子孙于宣文堂

按：《魏书高祖本纪》：太和十七年“夏五月壬戌，宴四庙
子孙于宣文堂，帝亲与之齿，行家人之礼。”

太和　　年，诏议官制，定宗正寺官阶品。

按：《魏书高祖本纪》，不载。　按《官氏志》：“自太祖至高祖
初，其内外百官屡有减置，或事出当时，不为常目，旧
令亡失，无所依据。太和中，高祖诏群寮议定百官，著
于令：六卿、太仆、廷尉、大鸿胪、宗正、大司农、少府第二
品上，少卿第三品上，皇宗博士第五品下，宗正丞从
第五品中。”

太和二十三年，复次宗正寺《官职令》。

按：《魏书高祖本纪》，不载。　按《官氏志》，“二十三年，高祖
复次职令，及帝崩，世祖初班行之，以为永制。六卿、太
仆、廷尉、大鸿胪、宗正、大司农、太府第三品，少卿第四
品上阶，丞第七品上阶。”

宣武帝　　　年，诏修《宗学》。

按《魏书世宗本纪》，不载。　按《任城王澄传》，澄都督淮
南诸军事，加散骑常侍。澄表曰：“臣参训先朝，藉规有
日，前言旧轨，颇亦闻之。又昔在恒代，亲习皇宗熟秘序。”〈阙〉庭无阙日。臣每于侍坐先帝，未尝不以《书》典在
怀，《礼经》为事，周旋之则，不辍于时。自凤举中京，方隆
礼教，宗室之范，每蒙委及，四门之选，负荷铨量。自先
皇升遐，未遑修述，学宫虚荷四门之名，宗人有阙四
时之业，青矜之绪，于兹将废。臣每惟其事，窃所伤怀。
伏惟圣略宏远，四方罕务，宴安之辰，于是乎在。何为
太平“之世，而令子衿之叹兴焉；圣明之日，而使宗人
之训阙焉。愚谓可敕有司，修复皇宗之学，开辟四门
之教，使将落之族，日就月将。”诏曰：“胄子崇业，自古盛
典。《国均》之训，无应久废。尚书便可量宜修立。”

### 宣武帝永平四年改宗子羽林为宗士

按《魏书世宗本纪》，不载。　按《官氏志》，永平四年七月，
“诏宗子羽林为宗士，其本秩付尚书，计其资集，叙从
七已下，从八已上官。”

### 延昌三年诏皇族在议请之外悉依常法

按：《魏书世宗本纪》不载。　按《刑罚志》：先是，皇族有谴，
皆不持讯。时有宗士元显富犯罪，须鞫宗正，约以旧
制。尚书李平奏：“以帝宗磐固，周布于天下，其属籍疏
远，荫官卑末，无良犯宪，理须推冤，请立限断，以为定
式。”诏曰：“云来绵远，繁衍世滋，植籍宗氏，而为不善，量
亦多矣。先朝既无不讯之格，而空相矫恃，以长违暴。
诸在议请之外，可悉依常法。”

### 孝明帝熙平二年赐宴宗室诏庶族子弟未十五不听入仕又诏俱从叙用咸阳京兆二王后复属籍

按《魏书肃宗本纪》，熙平二年秋八月戊戌，宴太祖以
来宗室年十五以上于显阳殿，申家人之礼。己亥，诏
庶族子弟年未十五，不听入仕。诏曰：“皇魏开基，道迈
周汉，蝉连二都，德盛百祀。虽帝嗣蕃衍，亲贤并茂，而
犹沉屈素履，巾褐衡门，非所谓广命戚族，翼屏王室
者也。今可依世近远，叙之列位。”庚子，诏咸阳、京兆二
“王子女还附属籍。”

### 孝昌二年诏丧乱后属籍为杂滥门户所拘辱者听离绝增宗士庶子二官员数

按《魏书肃宗本纪》，孝昌二年闰月“诏曰：顷旧京沦覆，
中原丧乱，宗室子女属籍在七庙之内，为杂户滥门
所拘辱者，悉听离绝”按《官氏志》，二年十月“诏宗士
庶子二官各增二百人。”